Saeima ir pieņēmusi un Valsts

prezidents izsludina šādu likumu:

Likumprojekts

**Ūdenssaimniecības pakalpojumu likums**

**I nodaļa. Vispārīgie noteikumi**

**1.pants. Likumā lietotie termini**

Likumā ir lietoti šādi termini:

1) **blakus lietotājs** – persona, kura izmanto pakalpojumu lietotāja īpašumā vai valdījumā esošo ūdensapgādes sistēmu ūdens saņemšanai vai kanalizācijas sistēmu notekūdeņu novadīšanai;

2) **centralizētā kanalizācijas sistēma** – pakalpojumu sniedzēja īpašumā, valdījumā vai turējumā esošs ārējo kanalizācijas tīklu un būvju kopums, kas nodrošina notekūdeņu savākšanu no pakalpojumu lietotājiem, to attīrīšanu un novadīšanu vidē, tai skaitā virszemes ūdens objektos;

3) **centralizētā ūdensapgādes sistēma** – pakalpojumu sniedzēja īpašumā, valdījumā vai turējumā esošs ārējo ūdensvada tīklu un būvju kopums, kas nodrošina ūdens ieguvi, sagatavošanu un piegādi pakalpojumu lietotājiem;

4) **cauruļvada ievads vai izvads** – pakalpojumu lietotāja īpašumā, valdījumā vai turējumā esoša ūdenssaimniecības sistēmas daļa, kas nodrošina pakalpojumu lietotāja īpašumu ar ūdensapgādi no centralizētās ūdensapgādes sistēmas vai notekūdeņu novadīšanu uz centralizēto kanalizācijas sistēmu;

5) **decentralizētie kanalizācijas pakalpojumi** – komunālo notekūdeņu no atsevišķām decentralizētām kanalizācijas sistēmām vai notekūdeņu krājtvertnēm savākšana, transportēšana un novadīšana centralizētajā kanalizācijas sistēmā speciāli izveidotās notekūdeņu pieņemšanas vietās;

6) **komercuzskaites mēraparāts** – pakalpojumu sniedzēja īpašumā esošs ūdens daudzuma vai notekūdeņu daudzuma skaitītājs, kas ir uzstādīts komercuzskaites mēraparāta mezglā un tiek izmantots norēķinu veikšanai par ūdenssaimniecības pakalpojumiem;

7) **komercuzskaites mēraparāta mezgls** – pakalpojumu lietotāja ūdenssaimniecības sistēmas daļa, kas izbūvēta, lai uzstādītu komercuzskaites mēraparātu;

8) **piederības robeža** – robeža starp pakalpojumu sniedzēja īpašumā, valdījumā vai turējumā esošajām centralizētajām ūdensapgādes un kanalizācijas sistēmām un pakalpojumu lietotāja īpašumā vai valdījumā esošajām ūdensapgādes un kanalizācijas sistēmām;

9) **sabiedriskie ūdenssaimniecības pakalpojumi** – pakalpojumi ūdens ieguvē, uzkrāšanā un sagatavošanā lietošanai līdz padevei centralizētajā ūdensvada tīklā, ūdens piegādē no padeves vietas centralizētajā ūdensvada tīklā līdz piederības robežai, notekūdeņu savākšanā centralizētajās kanalizācijas sistēmās no piederības robežas un novadīšanā līdz notekūdeņu attīrīšanas iekārtām, notekūdeņu attīrīšanā un novadīšanā vidē, tai skaitā virszemes ūdensobjektos, izņemot notekūdeņu savākšanu lietus kanalizācijas sistēmās;

10) **ūdenssaimniecības pakalpojumi** – sabiedriskie ūdenssaimniecības pakalpojumi šā likuma izpratnē, decentralizētie kanalizācijas pakalpojumi, pakalpojumi gruntsūdens līmeņa pazemināšanai, lietus un palu ūdeņu savākšanai, kā arī novadīšanai, tai skaitā, centralizētajās kanalizācijas sistēmās;

11)**ūdenssaimniecības pakalpojumu lietotājs** (turpmāk –pakalpojumu lietotājs) – nekustamā īpašuma īpašnieks vai tiesiskais valdītājs, kura īpašumā vai valdījumā esošajam nekustamajam īpašumam (nedzīvojamai telpai, dzīvojamai mājai un citai būvei vai zemesgabalam) tiek sniegti ūdenssaimniecības pakalpojumi;

12) **ūdenssaimniecības pakalpojumu sniedzējs** (turpmāk – pakalpojumu sniedzējs) – komersants vai pašvaldība, kas sniedz ūdenssaimniecības pakalpojumus pakalpojumu sniegšanas teritorijā.

**2.pants. Likuma mērķis**

Šā likuma mērķis ir sekmēt kvalitatīvu un vides prasībām atbilstošu ūdenssaimniecības pakalpojumu pieejamību, lai nodrošinātu pakalpojumu lietotājus ar nepārtrauktiem un drošiem pakalpojumiem, līdzsvarojot vides aizsardzības, dabas resursu ilgtspējīgas izmantošanas un sabiedrības ekonomiskās intereses.

**3.pants. Likuma darbības joma**

(1) Šis likums nosaka:

1) vispārīgās prasības un kārtību ūdenssaimniecības pakalpojumu sniegšanai un lietošanai;

2) valsts un pašvaldību kompetenci ūdenssaimniecības pakalpojumu jomā;

2) pakalpojumu sniedzēja un pakalpojumu lietotāja tiesības un pienākumus.

(2) Dzīvojamo māju ūdensapgādes un kanalizācijas pakalpojumu sadali ēku iekšienē vai citās pakalpojumu lietotāja teritorijās, kā arī ar to saistīto sistēmu apsaimniekošanu organizē un nodrošina dzīvojamās mājas īpašnieks, vai dzīvojamās mājas valdītājs atbilstoši normatīvo aktu par dzīvojamo māju pārvaldīšanu prasībām.

**II nodaļa**

**Valsts un pašvaldības kompetence**

**4.pants. Ministru kabineta kompetence**

Ministru kabinets nosaka:

1) kārtību, kādā sniedz, lieto un pārtrauc sniegt sabiedriskos ūdenssaimniecības pakalpojumus;

2) kārtību, kādā nekustamo īpašumu pieslēdz centralizētajai ūdensapgādes vai centralizētajai kanalizācijas sistēmai, tai skaitā prasības komercuzskaites mēraparāta mezgla atrašanās vietai;

3) sabiedrisko pakalpojuma sniedzēja sniegto ūdenssaimniecības pakalpojumu uzskaites kārtību un norēķinu kārtību par saņemtajiem pakalpojumiem;

4) kompensācijas aprēķināšanas kārtību, ja ūdenssaimniecības pakalpojumu sniedzējs konstatē ūdenssaimniecības pakalpojumu lietošanas noteikumu pārkāpumu;

5) atlīdzības aprēķināšanas un izmaksāšanas kārtību zemes īpašniekam par nekustamā īpašuma lietošanas tiesību aprobežošanu sakarā ar pakalpojumu sniedzēja objektu atrašanos tajā;

6) kārtību, kādā par privāto investoru līdzekļiem izbūvētu ūdensapgādes vai kanalizācijas sistēmu, kas nepieciešama sabiedrisko ūdenssaimniecības pakalpojumu sniegšanai, pārņem komersanta vai pašvaldības īpašumā.

**5.pants. Sabiedrisko pakalpojumu regulēšanas komisijas kompetence**

(1) Sabiedrisko pakalpojumu regulēšanas komisija (turpmāk – regulators) sabiedrisko ūdenssaimniecības pakalpojumu regulēšanā regulē komersanta sniegtos sabiedriskos ūdenssaimniecības pakalpojumus saskaņā ar šo likumu un likumu „Par sabiedrisko pakalpojumu regulatoriem” visos sabiedrisko ūdenssaimniecības pakalpojumu veidos, ja komersanta sniegto sabiedrisko ūdenssaimniecības pakalpojumu apjoms vismaz vienā veidā pārsniedz 100 000 m3 gadā.

(2) Regulators reģistrē pakalpojumu sniedzējus, kuri atbilst šā panta pirmajai daļai, sabiedrisko ūdenssaimniecības pakalpojumu sniedzēju reģistrā (turpmāk – regulatora reģistrs). Pakalpojuma sniedzējs var sniegt sabiedriskos ūdenssaimniecības pakalpojumus, ja tas reģistrēts regulatora reģistrā un izbeigt sabiedrisko ūdenssaimniecības pakalpojumu sniegšanu, ja tas regulatora noteiktajā kārtībā nosūtījis regulatoram paziņojumu par darbības izbeigšanu un ir izslēgts no regulatora reģistra.

(3) Regulators:

1) nosaka sabiedrisko ūdenssaimniecības pakalpojumu vispārējās atļaujas noteikumus, kas ir saistoši pakalpojuma sniedzējam, kas atbilst šā panta pirmajai daļai;

2) veido sabiedrisko ūdenssaimniecības pakalpojumu sniedzēju, kas atbilst šā panta pirmajai daļai, reģistru un nodrošina tā publisku pieejamību;

3) nosaka sabiedrisko ūdenssaimniecības pakalpojumu sniedzēju reģistrā iekļaujamās ziņas, reģistrēšanas prasības un kārtību, kādā pakalpojumu sniedzējs, kas atbilst šā panta pirmajai daļai, nosūta paziņojumu par reģistrāciju (turpmāk — reģistrācijas paziņojums) vai paziņojumu par darbības izbeigšanu, reģistrācijas paziņojumā vai paziņojumā par darbības izbeigšanu ietveramo informāciju, kā arī kārtību, kādā minēto pakalpojumu sniedzēju izslēdz no sabiedrisko ūdenssaimniecības pakalpojumu sniedzēju reģistra.

(4) Ja regulators mēneša laikā no reģistrācijas paziņojuma saņemšanas dienas nav rakstveidā informējis reģistrācijas paziņojuma iesniedzēju par atteikumu to reģistrēt, uzskatāms, ka pakalpojuma sniedzējs, kas atbilst šā panta pirmajam punktam, ir reģistrēts. Reģistrācijas paziņojums tiek uzskatīts par iesniegtu dienā, kad regulators saņēmis visu tā noteikto informāciju. Ja iesniegtajos dokumentos ietvertā informācija ir nepietiekama vai neprecīza, regulators ir tiesīgs pieprasīt papildinformāciju. Laiku no papildinformācijas pieprasīšanas līdz pieprasītās informācijas saņemšanai neieskaita šā panta otrajā daļā noteiktajā termiņā.

(5) Regulators saskaņā ar likumu „Par sabiedrisko pakalpojumu regulatoriem” nosaka tarifus pakalpojuma sniedzēja, kas atbilst šā panta pirmajam punktam, sniegtajiem sabiedriskajiem ūdenssaimniecības pakalpojumiem, tajā skaitā citam pakalpojumu sniedzējam sniegtajiem sabiedriskajiem ūdenssaimniecības pakalpojumiem.

**6.pants. Vietējās pašvaldības kompetence**

(1) Vietējā pašvaldība saskaņā ar šo likumu uzrauga tādu ūdenssaimniecības pakalpojumu sniedzēju sniegtos ūdenssaimniecības pakalpojumus, kuru apjoms ikvienā veidā nepārsniedz 100 000 m3 gadā un nosaka maksu par sniegtajiem sabiedriskajiem ūdenssaimniecības pakalpojumiem. Nosakot maksu par sabiedriskajiem ūdenssaimniecības pakalpojumiem, vietējā pašvaldība piemēro likumā „Par sabiedrisko pakalpojumu regulatoriem” noteiktos sabiedrisko pakalpojumu regulēšanas pamatprincipus.

(2) Vietējā pašvaldība organizē ūdenssaimniecības pakalpojumu sniegšanu savā administratīvajā teritorijā, ņemot vērā šā likuma prasības, likuma „Par pašvaldībām”, likuma „Par sabiedrisko pakalpojumu regulatoriem”, Ūdens apsaimniekošanas likuma prasības, kā arī citos normatīvajos aktos noteiktās vides aizsardzības prasības.

(3) Lai nodrošinātu vides aizsardzību un dabas resursu ilgtspējīgu izmantošanu, pašvaldības teritorijas plānojumā nosaka jaunas apbūves teritorijas, kurās ir ierīkojamas centralizētās ūdensapgādes un kanalizācijas sistēmas, ņemot vērā šo sistēmu ierīkošanas ekonomisko pamatojumu.

(4) Pamatojoties uz apstiprināto pašvaldības budžetu kārtējam gadam, pašvaldības dome var pieņemt lēmumu par līdzfinansējuma piešķiršanu potenciālo pakalpojumu lietotāju nekustamā īpašuma pieslēgšanai centralizētajai ūdensapgādes vai kanalizācijas sistēmai nepieciešamo būvju būvniecībai. Ja ir pieņemts attiecīgais pašvaldības domes lēmums, tad pašvaldības dome izdod noteikumus, kuros nosaka līdzfinansējuma apjomu un nosacījumus to saņemšanai.

(5) Pašvaldības dome izdod noteikumus, kuros nosaka ūdensapgādes un kanalizācijas sistēmu ekspluatācijas, lietošanas un aizsardzības prasības, kā arī prasības ūdenssaimniecības pakalpojumu sniegšanai un lietošanai savā administratīvajā teritorijā, administratīvo atbildību par šo noteikumu pārkāpšanu, tai skaitā ietverot:

1) kārtību ūdensapgādes un kanalizācijas sistēmas, tai skaitā komercuzskaites mēraparāta mezgla, projektēšanai, izbūvei un pievienošanai centralizētajai ūdensapgādes vai kanalizācijas sistēmai, kā arī kārtību to pieņemšanai ekspluatācijā;

2) centralizētās ūdensapgādes un centralizētās kanalizācijas sistēmas ekspluatācijas un aizsardzības kārtību;

3) pakalpojumu līguma nosacījumus, tā slēgšanas, grozīšanas un izbeigšanas nosacījumus, tai skaitā atbildības dalījumu par ūdensapgādes un kanalizācijas sistēmu apkalpošanu;

4) maksimāli pieļaujamo piesārņojošo vielu koncentrāciju pakalpojumu lietotāja novadītajos notekūdeņos un papildus maksas noteikšanas kārtību šo koncentrāciju pārsniegšanas gadījumā;

5) kārtību, kādā tiek izmantoti brīvkrāni pašvaldības administratīvajā teritorijā;

6) decentralizēto kanalizācijas pakalpojumu sniegšanas, uzskaites un lietošanas kārtību;

7) maksu par pašvaldības sniegtajiem ūdenssaimniecības pakalpojumiem savā administratīvajā teritorijā;

8) centralizētajā kanalizācijas sistēmā novadītā lietus notekūdeņu apjoma aprēķina kārtību, ievērojot normatīvajos aktos par būvnormatīviem kanalizācijas jomā noteikto.

**III nodaļa**

**Vispārīgās prasības un kārtība ūdenssaimniecības pakalpojumu sniegšanai un lietošanai**

**7.pants. Līguma par sabiedrisko ūdenssaimniecības pakalpojumu sniegšanu noteikumi**

(1) Pašvaldības dome līgumā ar pakalpojumu sniedzēju par sabiedrisko ūdenssaimniecības pakalpojumu sniegšanu savā administratīvajā teritorijā (turpmāk – pakalpojuma līgums) nosaka vismaz šādas prasības:

1) sniedzamos sabiedriskos ūdenssaimniecības pakalpojumus un pakalpojumu sniegšanas teritoriju, kurā tie ir jānodrošina;

2) prasības nepieciešamā tehniskā aprīkojuma uzturēšanai un atjaunošanai, lai nodrošinātu pakalpojumu izpildi saskaņā ar konkrētajam pakalpojumam izvirzītajām prasībām;

3) norēķinu kārtību par izdevumiem, kuri sabiedrisko pakalpojumu sniedzējām ir radušies saistībā ar ūdens nodrošināšanu brīvkrānos, strūklakās, ugunsdzēsības hidrantos, kā arī citiem pašvaldības dotajiem uzdevumiem;

(2) Ja sabiedriskos ūdenssaimniecības pakalpojumus nodrošina komersants, līgumā par pakalpojumu sniegšanu nosaka pakalpojumu sniegšanas termiņu.

**8.pants. Pakalpojumu sniegšanas vispārīgie noteikumi**

(1) Ūdenssaimniecības pakalpojumus pakalpojumu lietotājam sniedz saskaņā ar pakalpojuma līguma starp pakalpojumu sniedzēju un pakalpojumu lietotāju noteikumiem. Ūdenssaimniecības pakalpojumu sniegšana un lietošana bez pakalpojumu līguma noslēgšanas ir aizliegta.

(2) Ja ūdenssaimniecības pakalpojumu lietotāji ir daudzdzīvokļu dzīvojamās mājas īpašnieki, norēķini par sniegtajiem ūdenssaimniecības pakalpojumiem notiek normatīvajos aktos par dzīvojamo māju pārvaldīšanu noteiktajā kārtībā.

(3) Ja reorganizācijas rezultātā mainās komersanta juridiskais statuss, ūdenssaimniecības pakalpojumu sniegšanai noteiktās saistības saglabājas līdz pakalpojumu līgumā noteiktam termiņam.

(4) Sabiedrisko ūdenssaimniecības pakalpojumu sniedzējs atbild par centralizēto ūdensapgādes vai kanalizācijas sistēmu un tās tehnisko stāvokli līdz piederības robežai. Ja sabiedrisko pakalpojumu sniedzējs un pakalpojumu lietotājs ir vienojušies par citādu atbildības dalījumu, tad ar to saistītie pakalpojumi nav uzskatāmi par sabiedrisko ūdenssaimniecības pakalpojumu.

**9.pants. Pakalpojumu sniedzēja pienākumi un tiesības**

(1) Atkarībā no sniegtā ūdenssaimniecības pakalpojuma veida pakalpojumu sniedzējam ir šādi pienākumi:

1) nodrošināt centralizētās ūdensapgādes un centralizētās kanalizācijas sistēmas ekspluatāciju un uzturēšanu līdz piederības robežai ar mērķi sniegt pakalpojumu lietotājiem nepārtrauktus ūdenssaimniecības pakalpojumus;

2) nodrošināt ūdens ieguvi, sagatavošanu un piegādi atbilstoši normatīvo aktu par dzeramā ūdens obligātajām nekaitīguma prasībām;

3) nodrošināt notekūdeņu savākšanu, notekūdeņu novadīšanu līdz notekūdeņu attīrīšanas iekārtām vai notekūdeņu attīrīšanu atbilstoši normatīvajos aktos noteiktajām vides aizsardzības prasībām;

4) izmantot un sekmēt efektīvas, ekonomiskas un drošas tehnoloģijas pakalpojumu sniegšanā, lai nodrošinātu vides aizsardzību un dabas resursu ilgtspējīgu izmantošanu;

5) veikt sniegto pakalpojumu uzskaiti;

6) nodrošināt Eiropas Savienības fondu, valsts budžeta, pašvaldības vai citu publisko finansēšanas avotu finansētā ūdenssaimniecības projektā plānoto pieslēgumu centralizētajai kanalizācijas sistēmai vai centralizētajai ūdensapgādes sistēmai izveidi atbilstoši projektā paredzētajam pieslēgumu nodrošinājuma plānam vai ne vēlāk kā piecu gadu laikā pēc projekta pabeigšanas.

(2) Atkarībā no sniegtā ūdenssaimniecības pakalpojuma veida pakalpojumu sniedzējam ir šādas tiesības:

1) jebkurā diennakts laikā brīvi piekļūt pakalpojumu sniegšanas teritorijā esošajām centralizētās ūdensapgādes vai centralizētās kanalizācijas sistēmām, kas atrodas citu juridisko vai fizisko personu nekustamā īpašuma objektā, šo sistēmu avāriju likvidēšanai un, iepriekš tos brīdinot, šo sistēmu tehniskajai apkalpošanai un remontam;

2) bez iepriekšēja brīdinājuma uz laiku samazināt vai pārtraukt ūdens piegādi un notekūdeņu novadīšanu atsevišķiem pakalpojumu lietotājiem gadījumā, ja ir pārtraukta elektroenerģijas piegāde ūdenssaimniecības būvēm vai no centralizētās ūdensapgādes sistēmas ir palielināta ūdens piegāde ugunsgrēka vietai, kā arī dabas katastrofu vai avāriju laikā;

3) atļaut atsevišķu ēku, ēku grupu vai būvju cauruļvada ievadu vai izvadu pievienot pakalpojumu lietotāja esošiem tīkliem aiz komercuzskaites mēraparāta mezgla, tai skaitā, šķērsojot cita īpašnieka nekustamā īpašuma objektu pašvaldības noteiktajā kārtībā, ja pievienošanās rakstiski saskaņota ar pakalpojumu lietotāju un zemes īpašnieku un nepasliktina ūdenssaimniecības pakalpojumu sniegšanu citiem pakalpojumu lietotājiem, kā arī ir sastādīts tīklu apkalpošanas robežu akts;

4) par saviem vai investora līdzekļiem izbūvēt cauruļvada ievadu vai izvadu, lai pievienotu objekta iekšējo ūdensvada un kanalizācijas tīklu attiecīgi centralizētajai ūdensvada vai kanalizācijas sistēmai, noslēdzot par to līgumu ar pakalpojumu lietotāju. Izbūvēto cauruļvada ievadu vai izvadu pakalpojumu lietotājs izpērk no pakalpojumu sniedzēja, paredzot līgumā termiņu, kurā notiek izpirkums, maksājumu periodu un veicamos perioda maksājumus;

5) pieprasīt, lai pakalpojumu lietotājs samaksā pakalpojumu sniedzējam šā likuma 4.panta 4.punktā noteiktajā kārtībā noteikto kompensāciju, ja pakalpojumu sniedzējs konstatē, ka pakalpojumu lietotājs ir pārkāpis normatīvo aktu par ūdenssaimniecības pakalpojumu sniegšanu un lietošanu prasības vai līgumu par ūdenssaimniecības pakalpojumu sniegšanu, bet pakalpojumu sniedzējs līdz piederības robežai ir nodrošinājis attiecīgo ūdenssaimniecības pakalpojumu;

6) ja pakalpojumu lietotāja un blakus lietotāja īpašumam piegulošās teritorijās nav centralizētu ūdensapgādes vai kanalizācijas tīklu, izbūvēt šos tīklus saskaņā ar līguma nosacījumiem daļēji vai pilnībā par pakalpojumu lietotāja un blakus lietotāja līdzekļiem;

7) aprēķināt un piedzīt no pārkāpēja šā likuma 4.panta 4.punktā noteiktajā kārtībā noteikto kompensāciju par patvaļīgu pieslēgšanos centralizētajai ūdensapgādes vai centralizētajai kanalizācijas sistēmai;

8) ja pakalpojuma lietotājs nenodrošina komercuzskaites mēraparāta mezgla izbūvi komercuzskaites mēraparāta uzstādīšanai vai nomaiņai šā likumā noteiktajā termiņā, izmantot savā rīcībā esošos finanšu resursus komercuzskaites mēraparāta mezgla izbūvei, iekļaujot izdevumus pakalpojuma lietotāja rēķinā.

**10.pants. Pakalpojumu lietotāja pienākumi un tiesības**

(1) Atkarībā no saņemtā ūdenssaimniecības pakalpojuma veida pakalpojumu lietotāja pienākumi ir šādi:

1) nodrošināt komercuzskaites mēraparāta mezgla izbūvi komercuzskaites mēraparāta uzstādīšanai vai nomaiņai;

2) nodrošināt netraucētu pieeju komercuzskaites mēraparāta mezglam tehniski nepieciešamo darbību ar komercuzskaites mēraparātu veikšanai, kā arī aizsargāt komercuzskaites mēraparāta mezglu un komercuzskaites mēraparātu no bojājumiem;

3) pastāvīgi glabāt visu sava nekustamā īpašuma teritorijā izbūvēto un savā īpašumā esošo ūdensvada un kanalizācijas sistēmu tehnisko dokumentāciju;

4) uzraudzīt līdz piederības robežai pakalpojumu lietotāja īpašumā, valdījumā vai turējumā esošās ūdensapgādes un kanalizācijas sistēmas tehnisko stāvokli un nekavējoties likvidēt jebkuru bojājumu, ja pakalpojumu sniedzējs un pakalpojumu lietotājs nav vienojušies par savādāku atbildības dalījumu par pakalpojumu lietotāja ūdensapgādes vai kanalizācijas sistēmas apkalpošanu;

5) bez saskaņošanas ar pakalpojumu sniedzēju neveikt tādas darbības, kas apgrūtina ūdensapgādes un kanalizācijas pakalpojumu saņemšanu citam pakalpojumu lietotājam vai blakus lietotājam;

6) norēķināties ar pakalpojumu sniedzēju par tā sniegtajiem pakalpojumiem, tai skaitā par lietus notekūdeņu novadīšanu centralizētā kanalizācijas sistēmā;

7) ievērot centralizēto ūdensapgādes vai kanalizācijas sistēmu lietošanas un aizsardzības prasības, kā arī notekūdeņu novadīšanas nosacījumus centralizētajā kanalizācijas sistēmā kas noteikti šajā likumā, pašvaldības saistošajos noteikumos un pakalpojumu līgumā;

8) noslēgt rakstveida vienošanos ar blakus lietotāju par savā īpašumā vai valdījumā esošo ūdensapgādes un kanalizācijas sistēmu izmantošanu, nosakot cenu par pakalpojumiem blakus lietotājam ar uzcenojumu ne vairāk par 10% no Regulatora noteiktā tarifa vai pašvaldības noteiktās maksas attiecīgajam pakalpojumam;

9) pirmajā punktā minētā komercuzskaites mēraparāta mezgla izbūves un komercuzskaites mēraparāta uzstādīšanas termiņš nepārsniedz četrus gadus pēc šā likuma spēkā stāšanās dienas. Komercuzskaites mērierīces verificēšanas periodam beidzoties, jaunu mērierīci ierīko pakalpojumu sniedzējs.

(2) Atkarībā no saņemtā ūdenssaimniecības pakalpojuma veida pakalpojumu lietotājam ir šādas tiesības:

1) saņemt un lietot ūdenssaimniecības pakalpojumus saskaņā ar šā likuma prasībām;

2) ja pakalpojumu lietotāja un blakus lietotāja īpašumam piegulošās teritorijās nav centralizētu ūdensapgādes vai kanalizācijas tīklu, atbilstoši pakalpojumu sniedzēja izdotajiem tehniskajiem noteikumiem un ja šādu iespēju paredz pašvaldības izdotie saistošie noteikumi:

a) nodrošināt šo tīklu izbūvi, nododot tos pakalpojumu sniedzēja īpašumā Ministru kabineta noteiktajā kārtībā un saskaņā ar tehnisko noteikumu un noslēgtā līguma nosacījumiem;

b) finansēt šo tīklu izbūvi, vienojoties par tīklu izbūvi ar pakalpojumu sniedzēju.

**IV nodaļa**

**Nekustamā īpašuma objekta lietošanas tiesību aprobežojumi**

**11.pants. Lietošanas tiesību aprobežojumu saskaņošana ar nekustāmā īpašuma objekta īpašnieku**

(1) Pakalpojumu sniedzējam ir tiesības izmantot nekustamo īpašumu - zemes īpašumu par atlīdzību tās īpašniekam (turpmāk – zemes īpašnieks) šā likuma 4.panta 5.punktā noteiktajā kārtībā, ja:

1) nekustamo īpašumu - zemes īpašumu izmanto centralizētas ūdensapgādes vai kanalizācijas sistēmas vai tās daļas (turpmāk – ūdenssaimniecības objekts) ierīkošanai;

2) veicot rekonstrukciju, palielinās ūdenssaimniecības objekts un zemes platība, ko aizņem ūdenssaimniecības objekts.

(2) Pakalpojumu sniedzējam ir pienākums saskaņot ar nekustamā īpašuma objekta īpašnieku ūdenssaimniecības objekta ierīkošanas nosacījumus un brīdināt minēto īpašnieku par ūdenssaimniecības objekta ierīkošanu vai paplašināšanu vismaz 30 dienas pirms darbu uzsākšanas.

(3) Ja zemes īpašumu šķērso pakalpojumu sniedzēja īpašumā esošais ūdenssaimniecības objekts, tiek nodibināti īpašuma lietošanas aprobežojumi ūdenssaimniecības objekta ierīkošanai, ekspluatācijai un rekonstrukcijai par labu pakalpojumu sniedzējam. Zemes īpašniekam jānodrošina pakalpojumu sniedzējam brīva un netraucēta pieeja augstāk minētājiem tīkliem, to apsekošanai, avāriju novēršanai vai remonta darbu veikšanai.

(4) Pakalpojumu sniedzējam ir tiesības šā pantā otrajā daļā minēto saskaņošanas procedūru aizstāt ar nekustamā īpašuma objekta īpašnieka informēšanu, ja ir iestājies vismaz viens no šādiem nosacījumiem:

1) ja ūdenssaimniecības objekta ierīkošana paredzēta vietējās pašvaldības teritorijas plānojumā, detālplānojumā vai lokālplānojumā;

2) ūdenssaimniecības objekts tiek ierīkots Aizsargjoslu likumā noteikto sarkano līniju, publiski lietojamu ielu vai tāda ceļa robežās, kam nav noteiktas sarkanās līnijas, vai esošās aizsargjoslas gar ūdensvadu vai kanalizācijas tīkliem robežās;

3) vietējās pašvaldības dome ir pieņēmusi lēmumu, ka sabiedrības interesēs jauna ūdenssaimniecības objekta ierīkošana vai esošā objekta vai tā daļas izmantošana nav iespējama bez šīs zemes izmantošanas;

4) ūdenssaimniecības objekts tiek ierīkots esošajā aizsargjoslā gar ūdensvadu vai kanalizācijas tīkliem, un pēc tā ierīkošanas aizsargjoslas platums palielinās ne vairāk kā par 10%, ievērojot, ka šajā punktā noteiktajā kārtībā aizsargjoslu var palielināt ne vairāk kā vienu reizi.

(5) Gadījumā, ja tiek ierīkots vai paplašināts ūdenssaimniecības objekts uz zemes, kas ir daudzdzīvokļu mājas dzīvokļu īpašnieku kopīpašums, šāda ierīkošana vai paplašināšana saskaņojama ar daudzdzīvokļu mājas īpašniekiem.

**12.pants. Nekustāmā īpašuma objekta īpašnieka pienākumi**

Nekustāmā īpašuma objekta īpašnieks:

1) bez saskaņošanas ar pakalpojumu sniedzēju neveic tādas darbības, kas apgrūtina ūdensapgādes vai kanalizācijas pakalpojumu saņemšanu pakalpojumu lietotājam vai blakus lietotājam, vai var pasliktināt ūdenssaimniecības objekta tehnisko stāvokli;

2) neveic darbības, kas varētu kavēt pakalpojumu sniedzēju veikt nekustamā īpašuma objektā esošā ūdenssaimniecības objekta rekonstrukciju, renovāciju vai ekspluatāciju;

3) par saviem līdzekļiem var veikt esošā ūdenssaimniecības objekta pārvietošanu, ja tas ir nepieciešams īpašuma pārbūvei vai attīstībai, saskaņojot to ar pakalpojumu sniedzēju;

4) nodrošina iespēju pakalpojumu sniedzējam piekļūt pie attiecīgajā nekustamā īpašumā, arī liegumzonā, slēgtā teritorijā vai ēkā esošajiem ūdenssaimniecības objektiem, lai veiktu šo objektu rekonstrukciju, renovāciju vai ar to ekspluatāciju saistītus darbus, kā arī lai veiktu jebkādas citas darbības ūdenssaimniecības pakalpojumu nodrošināšanai. Par remonta vai citu darbu nepieciešamību nekustamā īpašuma objekta īpašnieku brīdina vismaz trīs dienas pirms šo darbu uzsākšanas, bet avārijas gadījumā tās seku novēršanu pieļaujams uzsākt bez īpašnieka iepriekšējas brīdināšanas, ja to nav iespējams izdarīt.

**Pārejas noteikumi**

1. Ministru kabinets sešu mēnešu laikā no šā likuma spēkā stāšanās dienas izdod šā likuma 4.pantā minētos noteikumus.

2. Regulators trīs mēnešus laikā no šā likuma stāšanas dienai izdod šā likuma 5.pantā minētos noteikumus.

3. Šā likuma 9.panta pirmās daļas 6.punkta prasības attiecas uz visiem ūdenssaimniecības projektiem, kuri tiks uzsākti pēc šā likuma stāšanās spēkā.

4. Ja komersantam, kura sniegto ūdenssaimniecības pakalpojumu apjoms vismaz vienā ūdenssaimniecības pakalpojumu veidā pārsniedz 100 000 m3 gadā, ir izsniegta licence ūdenssaimniecības pakalpojumu sniegšanai, kas ir spēkā šā likuma spēkā stāšanās brīdī, šā likuma 6.panta 2.punktā minētais reģistrācijas paziņojums Regulatoram nav jāiesniedz. Šādus komersantus Regulators pēc savas iniciatīvas reģistrē attiecīgajā reģistrā trīs mēnešu laikā pēc šā likuma spēkā stāšanās dienas.

5. Pakalpojumu sniedzējiem, kas atbilst šā likuma 5.panta pirmajai daļai, izsniegtās licences zaudē spēku līdz ar pakalpojumu sniedzēja reģistrēšanu regulatora reģistrā, pārējiem pakalpojumu sniedzējiem izsniegtās licences zaudē spēku līdz ar likuma spēkā stāšanos dienu.

6. Līdz šā likuma spēkā stāšanās dienai visi noslēgtie pakalpojumu līgumi starp pakalpojumu sniedzēju un pakalpojumu lietotāju ir spēkā līdz līgumā noteiktajam beigu termiņam un uz viņiem ir attiecināmi šā likuma 6.panta piektās daļas 3.punktā vietējās pašvaldības noteiktie pakalpojumu līguma nosacījumi.

Ministru prezidents V.Dombrovskis

Vides aizsardzības un reģionālās

attīstības ministra vietā -

ekonomikas ministrs D.Pavļuts

Iesniedzējs:

Vides aizsardzības un reģionālās

attīstības ministra vietā -

ekonomikas ministrs D.Pavļuts

Vīza:

Valsts sekretāra p.i.

administrācijas vadītājs G.Kauliņš

12.12.2013, 13:43

3009

T.Jansone

67026561, Tatjana.Jansone@vidm.gov.lv